Adunarea Politică a Partidului Popular European de la Bucureşti a validat marţi seară înscrierea Ursulei von der Leyen în competiţia pentru desemnarea candidatului PPE la funcţia de preşedinte al Comisiei Europene, a anunţat într-un comunicat de presă vicepreşedintele PPE Siegfried Mureşan.
"Este oficial: tocmai am acceptat, în Adunarea Politică a Partidului Popular European de la Bucureşti, înscrierea Ursulei von der Leyen în competiţia pentru alegerea candidatului PPE la funcţia de preşedinte al Comisiei Europene. Candidatura sa va fi supusă votului Congresului PPE joi, 7 martie, la ora 10.00", a anunţat Mureşan.
Actuala preşedintă a Comisiei Europene, Ursula von der Leyen, este singura care s-a înscris în cursa pentru desemnarea candidatului Partidului Popular European la preşedinţia executivului UE, până la expirarea perioadei de depunere a candidaturilor, miercuri, 21 februarie.
Preşedintele PPE, Manfred Weber, a primit o scrisoare de nominalizare a Ursulei von der Leyen din partea partidului german Christlich Demokratische Union (CDU). Susţinerea necesară din partea a două partide membre PPE a fost asigurată de Platforma Obywatelska (PO) din Polonia şi Nea Demokratia (ND) din Grecia, care au semnat o scrisoare comună în acest sens, potrivit unui comunicat al PPE.
Conform procedurii interne, nominalizarea trebuia evaluată şi validată de Adunarea politică a PPE pe 5 martie, fiind supusă ulterior votului pe 7 martie, în ultima zi a Congresului PPE de la Bucureşti.